CELEX: 62012TN0387
Language: mt
Date: 2012-09-04 00:00:00
Title: Kawża T-387/12: Rikors ippreżentat fl- 4 ta’ Settembru 2012 — L-Italja vs Il-Kummissjoni

20.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 319/15
            
         Rikors ippreżentat fl-4 ta’ Settembru 2012 — L-Italja vs Il-Kummissjoni
   (Kawża T-387/12)
   2012/C 319/28
   Lingwa tal-kawża: it-Taljan
   
      Partijiet
   
   
      Rikorrenti: Ir-Repubblika Taljana (rappreżentant: S. Fiorentino, avvocato dello Stato)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla, fil-parti li hija s-suġġett ta’ dan ir-rikors, id-Deċiżjoni ta’ Implimentazzjoni tal-Kummissjoni Ewropea Nru 2012/336/UE [notifikata bid-dokument numru C(2012) 3838], tat-22 ta’ Ġunju 2012, dwar l-esklużjoni mill-finanzjament tal-Unjoni Ewropea ta’ ċertu nefqa mġarrba mill-Istati Membri taħt it-Taqsima ta’ Garanzija tal-Fond Agrikolu Ewropew dwar Gwida u Garanzija (FAEGG), taħt il-Fond Agrikolu Ewropew ta’ Garanzija (FAEG) u taħt il-Fond Agrikolu Ewropew għall-Iżvilupp Rurali (FAEŻR);
            
         
               —
            
            
               tikkundanna lill-Kummissjoni għall-ispejjez.
            
         
      Motivi u argumenti prinċipali
   
   Dan ir-rikors jillimita s-suġġett tiegħu għall-korrezzjonijiet finanzjarji b’rata fissa fir-rigward tar-Repubblika Taljana u dwar l-iskema ta’ għajnuna lill-produtturi ta’ tadam intiż għall-ipproċessar, għas-snin 2006, 2007 u 2008.
   Insostenn tar-rikors tagħha, ir-rikorrenti tinvoka motiv wieħed, ibbażat fuq il-ksur tal-Artikolu 7(4) tar-Regolament tal-Kunsill (KE) Nru 1258/1999, tas-17 ta’ Mejju 1999, dwar il-finanzjament tal-politika komuni agrikola (ĠU Edizzjoni Speċjali bil-Malti, Kapitolu 3, Vol. 25, p. 414), u tal-Artikolu 31 tar-Regolament tal-Kunsill (KE) Nru 1290/2005, tal-21 ta’ Ġunju 2005, dwar il-finanzjament tal-Politika Agrikola Komuni (ĠU L 286M, p. 1).
   Fil-kuntest ta’ dan il-motiv, tiġi kkontestata l-applikazzjoni tal-korrezzjonijiet finanzjarji mwettqa bid-deċiżjoni kkontestata, ikkalkolati għal 2 % tal-infiq imġarrab, u ssostni li dawn ġew applikati minkejja l-prova, irrikonoxxuta mill-Kummissjoni, tal-assenza ta’ dannu finanzjarju notevoli.
   Barra minn hekk, ir-rikorrenti tikkontesta l-kwantifikazzjoni tal-korrezzjonijiet stess sa fejn id-determinazzjoni konkreta tagħhom hija sproporzjonata u manifestament illoġika, peress li huma notevolment superjuri għad-dannu potenzjali derivanti mill-aġir imputat lill-awtorità Taljana.